Kenmerkend van Calvyn se teologie is die feit dat hy in die eerste en laaste instansie 'n student van die Woord was. Alhoewel sy Institutio Christianae Religionis (hierna: Institusie) (Calvin   2002) 'n besondere bydrae gemaak het tot die sistematisering van reformatoriese teologie en leer (doctrina), skryf hy in die voorwoord (  2002:24) van die Institusie dat dit geskryf is met die doel om die lesers voor te berei om self die Woord van God te lees sodat dit nie te moeilik of onverstaanbaar vir hulle sal wees nie. Calvyn se totale teologie staan in diens van die Woord en is 'n poging om God se Woord te ontsluit.
Calvyn se Skrifbeskouing impliseer nie 'n formele, fundamentalistiese of legalistiese benadering nie, maar eerder 'n dinamiese verstaan van die Woord wat in Christus sy ontstaan het. Die feit dat Calvyn nie 'n fundamentalis was nie, blyk uit sy waardering vir deeglike uiteensetting van die leer gegrond op histories-grammatiese eksegese van die teks. Daarvan is die eksegese in sy kommentare 'n sprekende voorbeeld.